b'\n_START_ARTICLE_\nSeanhibtavi Seanhibre\n_START_SECTION_\nPrepoznavanje\n_START_PARAGRAPH_\nPrepoznavanje Seanhibtavi Seanhibreja povzro\xc4\x8da egiptologom te\xc5\xbeave, ker je edini znani vladar s tem imenom v Srednjem kraljestvu. Po slogu sode\xc4\x8d spomenik z njegovim imenom  nedvomno spada v Srednje kraljestvo. Ime lastnika spomenika je po\xc5\xa1kodovano, ohranjeni ostanki pa ka\xc5\xbeejo, da bi se lahko imenoval Heni._NEWLINE_Titularij egip\xc4\x8danskih faraonov je bil sestavljen iz pet imen. Na spomenikih sta se najpogosteje omenjala prestolno ime (prenomen) in ime (nomen).  Pomembno je bilo tudi Horovo ime. Seanhibtavi Seanhibre je na spomenikih najpogosteje zapisan s Horovim imenom Seanhibtavi in prestolnim imenom Seanhibre. Tak\xc5\xa1ne kombinacije imen nima noben drug znan faraon. Po podatkih iz leta 2018 je bil edini znani faraon s prestolnim imenom Seanhibre iz tega zgodovinskega obdobja Amenemhet VI. iz zgodnje Trinajste dinastije. Drug faraon z enakim prestolnim imenom, dokazan na Torinskem seznamu kraljev, je iz \xc5\xa0tirinajste dinastije in je vladal malo kasneje, vendar zanj ni nobenega primarnega materialnega dokaza._NEWLINE_Arhitrav je neznanega porekla in verjetno izvira iz nedokumentiranega izkopavanja. Prvi egiptolog, ki je komentiral faraonovi imeni, je bil Detlef Franke. Pripisal ga je Amenemhetu VI., s \xc4\x8dimer se je egiptolog Kim Ryholt v svoji \xc5\xa1tudiji drugega vmesnega obdobja Egipta strinjal. Z datiranjem in prepoznavanjem se je leta 2005 strinjal tudi Mey Zaki. Egiptolog  William Kelly Simpson  je v nasprotju z njimi arhitrav datiral v pozno Enajsto dinastijo, v vladavino slabo znanega in dokazanega faraona Mentuhotepa IV. Drugi egiptologi, med njimi Alexander Ilin-Tomich, ga na slogovni osnovi datirajo v Dvanajsto dinastijo, morda v njeno zgodnje obdobje, v katerem so vladali Amenemhet I., Senusret I. in Amenemhet  II._NEWLINE_Seanhibtavi Seanhibre je torej ali \xc5\xa1e nedokazan kratko\xc5\xbeiv faraon ali zgodnje ime enega od omenjenih faraonov, preden so ga spremenili v bolj znano ime na drugih spomenikih.'